Jeg havde jo egentlig til hensigt at til give PostNord 0 (nul) stjerner, men denne karaktergivning er ikke teknisk mulig.

På eBay fandt jeg i sidste måned (januar) en fin gammel 'Christensen & Co.' tværfløjte fra ca. 1910, der var bygget af en dansker der udvandrede til USA, og sidenhen endte med at etablere sig som fløjtebygger i Boston. Der hørte desværre ikke også et fløjteetui med til instrumentet. Men jeg syntes alligevel, at det var en spændende ting at erhverve sig, og det kunne sikkert også godt betale sig at ofre en istandsættelse af fløjten, hjemme i Danmark. Så vidt jeg lige kunne vurdere ud fra billederne på eBay, skulle der kun bekostes nye puder under klapperne, plus en gang rensning og smøring af mekanikken.

Jeg kunne via Track & Trace følge pakkens færd fra USA til Danmark, og fløjten røg - straks efter ankomsten til Kastrup - da også til toldbehandling, hvilket søreme også (SURPRISE !!) varetages af medarbejdere fra PostNord.

Efter at have betalt told og moms plus det forhadte "håndteringsgebyr" på 160 kr. til PostNord blev pakken frigivet, og tilbage var der så kun at afvente selve leveringen. Da jeg får besked om, at pakken kan afhentes i den nærliggende postbutik. venter der mig en ubehagelig overraskelse idet jeg møder op, for at få udleveret pakken: Pap-emballagen viser tydelige tegn på hårdhændet behandling, og den ene ende er endda blevet trykket hårdt ind. Et sørgeligt syn!

Jeg tager dog pakken med mig hjem, i håbet om at det forhåbentlig ser værre ud, end det i virkeligheden er. Det var det så desværre ikke; fløjtedelene var ganske vist blevet pakket forsvarligt ind i et tykt lag af bobleplast. Men dette havde bare ikke havde været nok til at skærme indholdet imod dén behandling, som pakken havde fået. Tværfløjte-røret var blevet bøjet, og der var opstået en voldsom bule i metallet, lige dér, hvor fodstykket skal sættes på fløjten. Og et par af tonehullerne under klapperne på fløjtekroppen havde i tilgift mistet deres cirkelrunde form, ligesom et par lodninger også var gået løs.
I stedet for en restaureringsværdig og sjælden gammel tværfløjte, stod jeg nu i stedet tilbage med en bunke ubrugeligt og bøjet gammelt skrot. 

Ved henvendelse til kundeservice (med vedlæggelse af billed-dokumentation), var de naturligvis fulde af beklagelse over, hvad der var sket med indholdet af forsendelsen fra USA. Men længere end dértil rakte forståelsen og sympatien altså heller ikke. Jeg fik at vide, at fordi afsenderen havde sendt pakken (der dog trods alt var forsynet med et tracking nummer) som, hvad man i PostNord vælger at klassificere som et brev, var der dermed heller ingen erstatningspligt fra PostNord's side.

Jeg ankede selvfølgelig straks, men desværre med uændret resultat. Strategien for denne og lignende sager i PostNord lader til at være: "Nej! Nej! Og atter nej!". Jeg synes ærligt talt, at det er en lidt højrøvet forretningsmoral at det åbenbart skal være okay og helt  omkostningsfrit for firmaet at ødelægge kundernes forsendelser. Og at de tilsyneladende efter eget valg overhovedet ikke behøver at erstatte dét, som firmaets medarbejdere eller maskineriet i sorteringen og forsendelsen smadrer. Dermed sender PostNord indirekte alle os tvangsindlagte kunder et klart signal om, at hvis vi sender eller modtager varer via deres firma, så løber vi også hver gang en kalkuleret risiko. Og hvis der så sker alvorlige uheld - og forsendelsen ikke er blevet forsikret fra A til Z, så er det bare ærgerligt, Sonny Boy.

Jeg ville virkelig ønske, at jeg som forbruger havde muligheden for selv at kunne fravælge PostNord, når jeg køber musikinstrumenter på eBay, der skal sendes til min adresse fra udlandet. For det er bestemt ikke første gang at jeg har modtaget en vare fra ud- eller indland, som postsorteringen eller omdelingen har behandlet "lidt brutalt". Og som jeg efterfølgende selv har måttet bekoste at få repareret. For når en vare kommer fra et land udenfor EU, og afsendt via det pågældende lands postvæsen, så slipper man jo hverken for toldbehandlingen ... eller for PostNord !!

Nu har jeg så sendt en ny forespørgsel afsted til PostNord, om jeg så i det mindste ikke kan få refunderet håndteringsgebyret på 160 kr, eftersom jeg absolut ikke var tilfreds med deres "håndtering" af min forsendelse. Jeg forventer egentlig ikke andet, end blot at få et nyt rungende "NEJ!" fra dem. Men man kan jo selvfølgelig aldrig vide ...